Koulzad brezel Edouarzh III e Breizh

Ar roue Edouarzh III a Vro-Saoz a oa bet penn ur c'houlzad brezel e Dugelezh Vreizh e 1342 ha 1343.

Rouantelezh Bro-Saoz a oa o vrezeliañ a-enep hini Bro-C'hall abaoe 1337 e-kerzh ar Brezel Kant Vloaz, ha savet e oa a-du gant tu Yann Moñforzh e-kerzh Brezel hêrezh dugelezh Breizh nebeut amzer goude ma tarzhas e 1341. Ar roue gall, Fulup VI, a oa savet a-du gant an emvenner all, Charlez Bleaz, hag a oa e niz.
E miz Eost 1342, Charlez en devoa harzet Yann ha bountet e harperien betek na chomje dezho nemet ul lec'h-kreñv, Brest e kornôg Breizh. Ul lestraz saoz a oa deuet a-benn da derriñ seziz Brest d'an 18 a viz Eost. D'an 30 a viz Gwengolo, ul lu saoz-breton, kalz izeloc'h a-fed niver a soudarded, a oa deuet a-benn da drec'hiñ garv ul lu gall-breton en Emgann Montroulez.

Edouazh III a oa sañset erruout gant ur bagad soudarded ouzhpenn nebeut amzer goude ar re gentañ, met kudennoù bras a oa bet evit kavout bigi a-walc'h evit an dezougen. D'ar 6 a viz Here en doa urzhiet dileuskel ar pourvezioù brezel, hag eñ da vont gant ar soudarded a c'helle bezañ kaset gant ar bigi a oa e Mor Breizh. Tizhet o devoa Breizh d'ar 26 a viz Here goude ur veaj teir sizhunvezh gant korventennoù, hag Edouarzh da vont raktal war-zu Gwened. Lodenn morlu al lu a oa aet dirak met a voe flastret gant un nerzh galeoù goprsoudarded ha c'hwitet e oa bet ganto klask tagañ kêr dre souezh. Lodenn tirlu al lu a oa bet o sevel peadra da lakaat seziz war kêr a-raok kregiñ da vat gant an dagadenn d'an 29 a viz Du. Ar gwarnizon gall a oa deuet a-benn da dalañ ouzh an dagadenn, ha kroget da vat gant ar seziz.

Bagadoù preizhañ saoz a oa bet o tagañ lodennoù reter an Dugelezh, met an holl wechoù ma oa bet klasket degas pourvezioù betek Edouarzh o tont eus Bro-Saoz a oa bet c'hwitet. Ul lu ramzel gall a oa bet savet gant poan vras hag aet war-zu Malastred, un 30 kilometr bennak diouzh ar c'hamp saoz. Fulub IV en doa dilojet e lez da Vreizh ha kroget da varc'hata gant Edouarzh. Peoc'h Malastred a voe sinet : sañset e oa pep tu paouez gant an emgannoù e-pad tri bloaz hanter, adalek an 19 a viz Genver 1343 ; gwelet e voe evel unan spletus evit Bro-Saoz, hag Edouarzh a oa distro d'e rouantelezh d'ar 1 a viz Meurzh.
Rummad:Brezel Kant Vloaz
Rummad:Istor milourel Breizh
Rummad:Brezel hêrezh dugelezh Breizh